Temeljem članka 35. Zakona o predškolskom odgoju i obrazovanju („Narodne novine“ broj 10/97, 107/97, 94/13) te članaka 60. Statuta Dječjeg vrtića CVRČAK Knin, Upravno vijeće Dječjeg vrtića CVRČAK Knin je na sjednici održanoj dana 27. svibnja 2019. godine donijelo

**ETIČKI KODEKS DJEČJEG VRTIĆA CVRČAK KNIN**

**I. OPĆE ODREDBE**

**Predmet Etičkog kodeksa**

Članak 1.

Etičkim kodeksom Dječjeg vrtića CVRČAK Knin (u daljnjem tekstu: Etički kodeks) utvrđuju se pravila dobrog ponašanja radnika Dječjeg vrtića CVRČAK Knin (u daljnjem tekstu: Dječji vrtić) koja se temelje na normama međunarodnog i unutarnjeg prava kao i normama koje nisu izražene pravnim propisima, a nužne su za etično postupanje, moralnom sustavu i načelima profesionalne etike.

Svi radnici Dječjeg vrtića CVRČAK Knin trebaju se pridržavati Etičkog kodeksa u svome profesionalnom radu, javnom djelovanju prema djeci i roditeljima/starateljima (u daljnjem tekstu: korisnici usluga), poslovnim suradnicima, javnim tijelima i institucijama, osnivaču (u daljnjem tekstu: druge osobe) i Dječjem vrtiću te u međusobnim odnosima.

Korisnici usluga i druge osobe putem Etičkog kodeksa mogu se upoznati s pravilima ponašanja koja imaju pravo očekivati od radnika Dječjeg vrtića te su dužni postupati sukladno njegovim odredbama.

Izrazi koji se u ovom Etičkom kodeksu koriste za osobe u muškom rodu su neutralni i odnose se na osobe muškog i ženskog spola.

**Svrha Etičkog kodeksa**

Članak 2

Svrha Etičkog kodeksa je utvrditi etičke smjernice, upozoriti na dužnosti i obveze te promicati etička i moralna načela i društvene vrijednosti, posebno ona vezana za djelatnost predškolskog odgoja i obrazovanja u najširem smislu s ciljem ostvarivanja povjerenja javnosti u rad Dječjeg vrtića.

Društvene vrijednosti: poštenje, odgovornost, međusobno uvažavanje, tolerancija, uzajamno pomaganje, empatija, sigurnost, pravednost, ravnopravnost, povjerenje, iskrenost, ljudsko dostojanstvo, izvrsnost, sloboda, njegovanje i razvijanje vrijednosti obitelji, zajednice i društva.

U društvene vrijednosti vezane za djelatnost predškolskog odgoja spada:

- poimanje djetinjstva kao posebnog i značajnog razdoblja u čovjekovom razvoju u kojem se na specifičan način očituju i razvijaju osobna obilježja, psihičke i fizičke mogućnosti.

- humanistički utemeljena spoznaja te poštivanje i njegovanje veza između djeteta i obitelji kao osnova za rad s predškolskom djecom,

- poštivanje individualnih osobina i razvojnih karakteristika te stvaranje uvjeta za njihovo razvijanje,

- poštivanje ravnopravnosti djeteta u odnosu na njegovu obitelj, kulturu i širu društvenu zajednicu kojoj pripada,

- pomoć djeci i odraslima u prepoznavanju, razvoju i afirmaciji njihovih potencijala koja se temelji na povjerenju, poštovanju i pozitivnom pristupu.

**II. TEMELJNA NAČELA**

Članak 3.

Ovaj Kodeks predstavlja moralnu obavezu, a njegova načela su skup smjernica za uzoran i profesionalan rad.

**1. Načelo zakonitosti, profesionalnosti i stručnosti**

Od radnika Dječjeg vrtića očekuje se da sukladno zakonu i ostalim propisima te uputama Dječjeg vrtića obavlja povjerene poslove.

Radnik treba postupati odgovorno, savjesno, profesionalno i stručno prema korisnicima usluga i drugim osobama te radnim kolegama. Radnici slijede načela profesionalne izvrsnosti, objektivnosti, razboritosti, pravilnosti, dijaloga, tolerancije i humanosti.

Obveza je svakog radnika stalno stručno usavršavanje.

**2. Načelo uvažavanja ljudskih prava**

Svakom radniku, korisniku usluga i drugim osobama Dječji vrtić mora osigurati ljudska prava zajamčena Ustavom i drugim propisima RH sukladno Općoj deklaraciji o ljudskim pravima.

**3. Načelo poštivanja integriteta i dostojanstva osobe**

Svi radnici Dječjeg vrtića, korisnici usluga i druge osobe trebaju biti poštovani kao osobe u skladu sa zajamčenim pravom na život, integritet i dostojanstvo te im mora biti osigurano pravo na privatnost.

**4. Načelo jednakosti i pravednosti**

Radnici su dužni postupati jednako prema svim korisnicima i drugim osobama, stvarati pretpostavke za ostvarivanje jednakih mogućnosti i prava, bez diskriminacije ili povlašćivanja na osnovi rase ili etničke pripadnosti ili boje kože, spola, jezika, vjere, političkoga ili drugog uvjerenja, nacionalnog ili socijalnog podrijetla, imovnog stanja, članstva u sindikatu, obrazovanja, društvenog položaja, bračnog i obiteljskog statusa, dobi, zdravstvenog stanja, invaliditeta, genetskog nasljeđa, rodnog identiteta, izražavanja i spolne orijentacije.

**5. Načelo objektivnosti**

Radnici ne smiju dopustiti da predrasude bilo koje vrste utječu na njihov odnos prema drugim osobama i objektivnost u radu.

Ocjenjivanje rada i profesionalne kompetencije bilo kojeg radnika treba temeljiti na kriterijima koji su relevantni za obavljanje djelatnosti odnosno obveze.

**6. Načelo samostalnosti rada**

Svaki radnik ima pravo na profesionalnu samostalnost, ali unutar zakona i drugih propisa.

**7. Načelo povjerljivosti, tajnosti i zaštite podataka**

Nije dopušteno koristiti podatke pohranjene u evidencijama Dječjeg vrtića radi stjecanja osobne koristi ili koristi trećih osoba.

Radnici ustanove obvezni su poštivati povjerljivost i osigurati zaštitu podataka za koje su saznali na radu ili u vezi s radom, posebno osobnih podataka i davati ih na korištenje samo ovlaštenim osobama u skladu sa zakonom i drugim propisima o zaštiti podataka.

**8. Načelo transparentnosti, razmjenjivanja informacija i iskustava**

Radnici su dužni postupati na transparentan način, razmjenjivati znanja, informacije i iskustva, pružiti pomoć u radu jedan drugom.

**9. Načelo poštenja i odgovornosti u radu**

Radnici su dužni ponašati se pošteno i odgovorno prema svojim radnim obvezama, sredstvima za rad kao i prema svim osoba s kojima radnik redovito dolazi u doticaj u obavljanju svojih poslova štiteći imovinu i ugled Dječjeg vrtića.

Radnicima Dječjeg vrtića nije dopušteno koristiti sredstva i imovinu Dječjeg vrtića za neodgovarajuće svrhe, za osobnu korist niti primati ili tražiti poklone i usluge od korisnika usluga i drugih osoba ili davati usluge čija bi svrha bila pribavljanje osobne materijalne koristi.

**10. Načelo mirnog suživota**

Obveza je radnika svojim ponašanjem stvarati dobro i ugodno radno ozračje.

Neprihvatljivo je svako neprimjereno ponašanje (uznemiravanje) prema drugoj osobi koje ima za cilj povredu njene osobnosti.

Uznemiravanje je svaki verbalni, neverbalni ili fizički čin, kojim se ponižava, zastrašuje ili vrijeđa druga osoba, njezino dostojanstvo, smanjuje kvalitetu života te ometa obavljanje radnih zadataka.

Neprihvatljivo je svako spolno uznemiravanje. Spolno uznemiravanje predstavlja upućivanje neželjenih verbalnih i fizičkih prijedloga spolne naravi drugoj osobi, fizičko napastovanje, neželjeno dodirivanje, neželjeno iznošenje šala i opaski spolne prirode, izlaganje spolno uvredljivog i uznemirujućeg (pornografski sadržaj) te zahtijevanje spolnih usluga u zamjenu za određeno djelovanje ili propuštanje s pozicije autoriteta.

Neprihvatljivo je nedolično oblačenje i ponašanje koje kod drugog izaziva nelagodu.

Neprihvatljivo je konzumiranje nedozvoljenih sredstava koja su društveno štetna.

Svaki oblik uznemiravanja koje je počinio radnik, korisnik usluga ili druge osobe treba prijaviti nadležnom tijelu.

**11. Načelo zaštite osobnog ugleda, struke i ugleda Dječjeg vrtića.**

U obavljanju radnih zadataka radnik je dužan voditi brigu i štititi osobni ugled, ugled struke i Ustanove te povjerenje korisnika usluga i drugih osoba u djelatnost odgoja i naobrazbe.

**III. PROFESIONALNOST ODGOJITELJA I STRUČNIH SURADNIKA**

Članak 4.

Roditelji/skrbnik/udomitelj s povjerenjem upisuju svoju djecu u Dječji vrtić i očekuju stručan utjecaj na psihofizički razvoj kroz igru i aktivnosti.

Stručni radnici trebaju u obavljanju neposrednog odgojno-obrazovnog rada postupati profesionalno, primjenjujući stručno znanje i iskustvo u radu u skladu s važećim propisima, poticati stvaranje pozitivnog stava prema profesiji i pri tome biti otvoreni za suradnju. U tu svrhu trebaju se kvalitetno pripremati za rad, koristiti suvremenu nastavnu tehnologiju uvažavajući njene metodičke vrijednosti.

U nastojanju da unaprijede učinkovitost i kvalitetu svog neposrednog odgojno- obrazovnog rada, odgajatelji i stručni suradnici trebaju stalnim usavršavanjem postizati visoku razinu profesionalnosti i stručnosti, stjecati potrebna znanja, vještine i iskustvo koji udovoljavaju zahtjevima za stjecanje odgovarajućih diploma, uvjerenja, licenci ili drugih ciljeva kojima je program usavršavanja namijenjen.

Svi radnici moraju se trajno uključivati u različite oblike stručnog usavršavanja, izmjenjivati znanja i u radu međusobno surađivati.

**IV. ODNOS PREMA DJECI**

Članak 5.

Radnici su dužni:

* postupati jednako prema svoj djeci, bez diskriminacije i povlašćivanja na osnovi dobi, nacionalnosti, etničke ili socijalne pripadnosti, jezičnog i rasnog podrijetla, vjerskih uvjerenja i sklonosti, obrazovanja, spola, obiteljske situacije ili na bilo kojoj drugoj osnovi,
* svako dijete poštovati kao jedinstveno i neponovljivo biće sa svim njegovim ili njezinim razvojnim i individualnim karakteristikama i stvarati uvjete za osjećaj sigurnosti, prihvaćenosti, naklonjenosti i brige,
* poštovati i prihvaćati djetetov pogled na svijet, njegovo razumijevanje stvari i događaja i emocionalno reagiranje na njih te ne smatrati djetetovo mišljenje i emocije kao nerazvijene ili nepravilne,
* ne koristiti riječi niti stvarati situacije koje bi za dijete bile bolne ili bi ga žalostile, ponižavale ili zastrašivale,
* osigurati sigurno, zdravo, razumljivo i poticajno okružja
* osigurati djetetu prava na jednake mogućnosti
* zasnivati rad s djecom na znanju i razumijevanju važnosti djetetovog razvoja u određenom razvojnom periodu, ali i na razvojnim osobitostima svakog pojedinog djeteta
* brinuti o zadovoljavanju tjelesnih potreba djece za hranom, održavanjem higijene, kretanjem i odmorom,
* osigurati prostor, vrijeme i sredstva za spontanu igru,
* brinuti se za sigurnost prostora u kojemu borave djeca te sprava i igračaka,
* stvarati uvjete kako bi djeca razvijala sposobnosti razumijevanja sebe i drugih, razvijala samokontrolu i sposobnost razlikovanja primjerenog od neprimjerenog ponašanja prema ljudima, stvarima i prirodi,
* čuvati osobne, obiteljske, zdravstvene i druge povjerljive podatke o djeci i roditeljima i ne otkrivati ih drugim djelatnicima ili bilo kojoj drugoj strani osim ako za to postoji zakonska i profesionalna obveza
* odgojitelji i stručni suradnici trebaju čuvati svoje dostojanstvo i dostojanstvo svojih kolega, a svojim ponašanjem i izgledom moraju odgojno utjecati na djecu.

**V. ODNOS PREMA RODITELJIMA (korisnicima usluga)**

Radnici su dužni:

Članak 6.

* u komunikaciji s roditeljima/skrbnicima/udomiteljima postupati, profesionalno, korektno i susretljivo, pridržavajući se osnovnih pravila dobrog ponašanja i opće kulture,
* održavati poslovan odnos i ne zloupotrebljavati povjerenje roditelja
* upoznati roditelje s ciljevima kojima Dječji vrtić teži, sadržajima, metodama te sredstvima odgojno-obrazovnog rada,
* upoznati roditelje, kroz individualne susrete, s rezultatima praćenja i napretkom djeteta,
* poticati roditelje na aktivno uključivanje u planiranje i realizaciju raznih aktivnosti,
* upoznati roditelje o specifičnostima predškolskog odgoja i značaju pravilnih odgojnih postupaka prema djeci,
* pružati mogućnosti suodlučivanja u značajnim pitanjima koja su vezana za njihovo dijete, stvarati partnerski odnos i suradnju u interesu zaštite djeteta
* uvažavati različita uvjerenja u vezi odgoja djece, a koja nisu na štetu djeteta,
* uvažavati opažanja i prijedloge koje roditelji daju o svojoj djeci prilikom planiranja i provođenja odgojno-obrazovnog rada,
* uvažavati mišljenja roditelja kada je riječ o primjedbama vezanim za odgojne postupke odgajatelja i pravovremeno rješavanje nesuglasice na profesionalnoj razini,
* pronaći najprihvatljivije rješenje za dijete u slučajevima kada se uvjerenja roditelja u potpunosti razilaze s usmjerenjem Dječjeg vrtića - svojim djelovanjem osigurati podršku obitelji i omogućiti jačanje roditeljskih kompetencija.
* prema osobama s posebnim potrebama kao i osobama s invaliditetom te trudnicama postupati s povećanom pažnjom.

**V. MEĐUSOBNI ODNOSI RADNIKA**

Radnici su dužni:

Članak 7.

* poštivati stručnu autonomiju, kompetencije te inicijative među suradnicima, kao i ovlasti radnih uloga unutar ustanove,
* poštivati stručni ugled, napredovanje ili rad drugog djelatnika
* njegovati dobre međuljudske odnose bez predrasuda u pogledu rase, vjere, nacionalne pripadnosti, spola, starosti, političkih uvjerenja, socijalnog i materijalnog statusa,
* ne iznositi neistine,
* upozoriti suradnika koji se ponaša neetički ili nekompetentno,
* u otvorenoj kritici rada biti suzdržan imajući u vidu ingerencije nadležnih tijela
* (bez galame, psovanja, vrijeđanja, ismijavanja, ruganja, podcjenjivanja)
* u iznošenju svojeg stajališta o radu i ponašanju drugog djelatnika, treba biti korektan, profesionalan te svoje primjedbe iznijeti na primjerenom mjestu i primjerenom tijelu Dječjeg vrtića
* njegovati timski oblik rada, profesionalnu i ljudsku solidarnost
* izmjenjivati stručnu literaturu, iskustvo i informacije iz struke

Zabranjena je svaka vrsta uznemiravanja između radnika Ustanove.

Na radnika koji je prijavio uznemiravanje ne smije se vršiti nikakav pritisak.

**VI. ODNOS PREMA USTANOVI**

**Članak 8.**

Radnici su dužni:

* poštivati hijerarhiju zvanja, ovlaštenja i tijela Ustanove te savjesno izvršavati radne zadatke
* sudjelovati u planiranju i provođenju zajedničkih zadaća odnosno projekata Dječjeg vrtića,
* za vrijeme boravka u Dječjem vrtiću nositi radnu i zaštitnu odjeću i obuću u skladu s važećim propisima
* paziti na osobni izgled i ponašanje koji treba biti na odgovarajućoj razini

(izbjegavati prekratke odjevne predmete, preuske i prekratke majice te majice na uske naramenice, otvorenih leđa ili s velikim dekolteom, kratke hlačice, visoke pete, suzdržati se od preglasnog smijanja, galame, dovikivanja, bacanja stvari, igre i šale nedolične za ustanovu)

* svoditi privatne posjete na najmanju mjeru,
* odgojno-obrazovni radnici, za vrijeme neposrednog rada u skupini, mogu iznimno u slučaju nužde koristiti mobilne uređaje,
* prilikom pribavljanja službenih informacija potrebno je pridržavati se redovitog puta komuniciranja s nadređenima odnosno ovlaštenima za njihovo iznošenje.
* izbjegavati sukobe interesa koji mogu uzrokovati obiteljski odnosi, blisko prijateljstvo, antagonizmi i druge izvanvrtićke djelatnosti (koje uključuju financijske ili drugačije interese) kako one ni bi bile u sukobu s profesionalnim obvezama radnika u Dječjem vrtiću.
* radnici svojim sudjelovanjem u izvanvrtićkim institucijama, udrugama i ustanovama ne mogu biti nelojalna konkurencija vrtiću.
* njihovo sudjelovanje ne smije biti u suprotnosti s matičnom djelatnosti vrtića, a moguće sudjelovanje se mora provoditi na transparentan i zakonit način koji ne ugrožava rad, ugled i imovinu matične ustanove

Ucjene, pritisci, mito i korupcija i svi drugi oblici nečasnog utjecaja predstavljaju najgrublju povredu pravila ponašanja te direktno štete ugledu Dječjeg vrtića.

**VII. ODGOVORNOST NADREĐENIH U PRIMJENI ETIČKIH NAČELA**

Članak 9.

Rukovodeći kadar dužan je:

* poticati pozitivno radno ozračje i odnositi se prema svim radnicima stručno i s poštovanjem,
* motivirati osoblje i omogućiti im stvaralački rad, slobodno izražavanje stavova, mišljenja i ideja koje počivaju na temeljnim vrijednostima ustanove,
* na primjeren način ukazati na pogreške u radu
* pratiti rad radnika, pružati stručnu pomoć te dati potporu u rješavanju mogućih problema ili poteškoća,
* objektivno vrednovati rad radnika,
* svaku ocjenu, preporuku ili prijekor prema radniku mora temeljiti na stručnim argumentima s pozicija interesa djeteta, njegovih roditelja i programa Dječjeg vrtića,
* upoznati nove radnike s kurikulumom Dječjeg vrtića i svojim očekivanjima od radnika

**VIII. ODNOS PREMA OSNIVAČU I ŠIROJ ZAJEDNICI**

Članak 10.

Odgovornost prema osnivaču i široj zajednici očituje se kroz:

* stvaranje kvalitetnih programa uvažavajući socijalne i kulturne posebnosti kraja,
* poticanje suradnje među institucijama u neposrednoj okolini,
* djelovanje na širu zajednicu kroz razne aktivnosti,
* proširivanje svijesti o značaju razdoblja ranog djetinjstva,
* jamčenje zakonitosti i učinkovitosti rada osnivaču, redovito izvješćivanje i konzultiranje,
* ukazivanje na potrebu osiguravanja optimalnih uvjeta za boravak djece u Dječjem vrtiću i provođenje kvalitetnih programa,
* podupiranje, u suradnji s osnivačem, razvojnu politiku i propise za dobrobit djece, a zalagati se za ukidanje onih koji to nisu,
* pridonošenje razvoju predškolskog odgoja općenito, zalagati se za realizaciju ciljeva i načela iz ovog Kodeksa, Opće deklaracije o ljudskim pravima, Konvencije o pravima djeteta donesenim na najvišim razinama (UN, UNESCO,Vijeće Europe) i prihvaćenim u nacionalnim okvirima,
* otvorenost prema verificiranim oblicima vanjskog vrednovanja i samovrednovanja.

**IX. JAVNI NASTUPI I DAVANJE INFORMACIJA** Članak 11.

U svim oblicima javnih nastupa u kojima predstavlja Dječji vrtić svaki radnik treba iznositi stavove Dječjeg vrtića u skladu s propisima, dobivenim ovlastima, stručnim znanjem, odredbama ovog Kodeksa te štititi osobni ugled, ugled profesije i Dječjeg vrtića.

U javnim nastupima u kojima radnik ne predstavlja Dječji vrtić, a koji su tematski povezani s radom u Dječjem vrtiću, radnik treba istaknuti da iznosi osobne stavove.

Radnik Dječjeg vrtića prema ovlaštenju kojeg ima, daje sredstvima javnog informiranja i zainteresiranim osobama informacije koje posjeduje, raspolaže ili nadzire Dječji vrtić sukladno Zakonu i Odluci o ustrojavanju Kataloga informacija.

**X. ETIČKO POVJERENSTVO**

Članak 12.

Radnici Dječjeg vrtića dužni su, svako u okvirima svoje nadležnosti, brinuti se za ostvarenje i unapređenje etičkih standarda u Dječjem vrtiću i provedbu Etičkog kodeksa.

Etičko povjerenstvo (u daljnjem tekstu: Povjerenstvo) je neovisno radno tijelo koje daje mišljenje o sadržaju i načinu primjene ovog Etičkog kodeksa odnosno o usklađenosti ponašanja u konkretnim slučajevima s načelima i odredbama Etičkog kodeksa te promiče etička načela i standarde u Dječjem vrtiću.

Članak 13.

Etičko povjerenstvo odabire i imenuje ravnatelj odlukom na vrijeme od četiri godine vodeći računa da u njemu budu zastupljeni radnici svih ustrojstvenih cjelina.

Povjerenstvo ima pet članova i to jednog iz reda stručnih radnika, jedan iz reda odgojitelja i tri iz reda ostalih radnika.

Povjerenstvo između sebe bira predsjednika javnim glasovanjem.

Etičko povjerenstvo bit će imenovano u roku od 30 dana od dana stupanja na snagu Etičkog kodeksa.

Ravnatelj ustanove ne može biti član Etičkog povjerenstva.

**XI. PRITUŽBE NA NEPOŠTIVANJE ETIČKOG KODEKSA**

**Zahtjev za davanje mišljenja /pritužba**

Članak 14.

Etičko povjerenstvo daje mišljenja i preporuke povodom zahtjeva roditelja, radnika, ravnatelja, Upravnog vijeća, korisnika usluga i drugih osoba, predstavničkoga ili izvršnog tijela osnivača ili na vlastitu inicijativu.

Postupak pred Povjerenstvom pokreće se pisanim zahtjevom za davanje mišljenja o usklađenosti određenog djelovanja ili ponašanja s načelima i pravima Etičkog kodeksa.

Zahtjev mora biti u pisanom obliku, obrazložen, argumentiran i potpisan od strane podnositelja zahtjeva.

Uz zahtjev se mogu podnijeti i relevantne isprave i materijal, kao i navodi o odredbama Etičkog kodeksa u vezi s kojima se traži mišljenje.

Članak 15.

Zahtjev se dostavlja Povjerenstvu, na adresu sjedišta Dječjeg vrtića.

Nakon primitka zahtjeva predsjednik Povjerenstva saziva sastanak

Povjerenstva u roku od 5 dana od primitka zahtjeva.

Povjerenstvo može od podnositelja zahtjeva tražiti dodatna razjašnjenja i obavijesti.

Ako se u zahtjevu traži mišljenje o konkretnom slučaju, Povjerenstvo može zatražiti očitovanje i razjašnjenje od zainteresiranih osoba.

Ako je podnositelj zahtjeva podnio pritužbu protiv ponašanja određenog radnika Dječjeg vrtića, tom radniku mora se omogućiti da se o pritužbi očituje u roku od 15 dana.

Ukoliko je prigovor podnijet protiv člana Povjerenstva, prekida mu se mandat za vrijeme odlučivanja.

**Mišljenje Etičkog povjerenstva**

Članak 16.

Povjerenstvo daje svoje mišljenje isključivo na temelju navoda i podataka iz zahtjeva, priloga uz zahtjev i dodatnih razjašnjena podnositelja zahtjeva i drugih osoba.

Povjerenstvo ne provjerava navode iz zahtjeva, niti ima istražne ovlasti o navodima iz zahtjeva.

Ako Povjerenstvo zaključi da ne može na temelju zahtjeva i drugih podataka donijeti mišljenje i da nije nadležno za davanje mišljenja ili je u nemogućnosti dati mišljenje, o tome će obavijestiti podnositelja zahtjeva uz objašnjenje za nemogućnost donošenja mišljenja.

Mišljenje se donosi većinom glasova, u pisanom obliku i u roku od 30 dana od dana primitka zahtjeva. Mišljenje se dostavlja podnositelju zahtjeva i ravnatelju Dječjeg vrtića.

**Sadržaj Mišljenja**

Članak 17.

Mišljenje povjerenstva mora sadržavati sljedeće:

* opis zahtjeva i pitanja o kojima je povjerenstvo raspravljalo,
* navode o načelima i pravilima Etičkog kodeksa koje je u povodu zahtjeva povjerenstvo
* uzelo u obzir,
* stajalište povjerenstva o tome je li ponašanje opisano u zahtjevu u skladu s Etičkim kodeksom ili ne,
* razloge za mišljenje povjerenstva,
* podatak o tome je li mišljenje doneseno jednoglasno ili ne.

Ako je mišljenjem utvrđeno da određeno ponašanje nije u skladu s načelima i pravilima Etičkoga kodeksa, ono može sadržavati i:

* ocjenu povjerenstva o stupnju nesukladnosti i težini povrede etičkih načela uzrokovane takvim ponašanjem,
* stajalište povjerenstva o načinima na koje se moglo izbjeći nesukladnost ponašanja s Etičkim kodeksom i/ili o mjerama koje bi mogle doprinijeti da do takvih povreda ubuduće ne dolazi.

Ako mišljenje nije dano jednoglasno, članovi povjerenstva koji su imali različito stajalište od većine, ovlašteni su svoja izdvojena mišljenja priložiti uz mišljenje povjerenstva.

Ako je povredom ovog Etičkog kodeksa došlo do povrede zakona, drugog propisa ili općih akata Dječjeg vrtića, ravnatelj je dužan o tome izvijestiti nadležno tijelo ili poduzeti odgovarajuće mjere koje su u njegovoj nadležnosti.

**XII. UPOZNAVANJE RADNIKA S ETIČKIM KODEKSOM**

Članak 18.

Ravnatelj stvara uvjete i donosi mjere koje omogućuju i olakšavaju ostvarivanje standarda postavljenih Etičkim kodeksom.

Ravnatelj ili po njemu ovlaštena osoba, dužna je sve radnike upoznati s odredbama ovog Etičkog kodeksa.

Radnici koji zasnivaju radni odnos moraju, prije potpisivanja ugovora o radu, biti upoznati s odredbama ovog Etičkog kodeksa i potpisom potvrditi da će ga se

pridržavati.

**XIII. PRIJELAZNE I ZAVRŠNE ODREDBE**

Članak 19.

Svi radnici Dječjeg vrtića te sva tijela ustanove dužna su, u okvirima svoje nadležnosti, brinuti se za ostvarenje i unapređenje etičkih standarda i provedbu Kodeksa.

Članak 20.

Ovaj Etički kodeks može se mijenjati i dopunjavati samo na način i u postupku po kojem je donesen.

Etički kodeks objavljuje se na web stranici Dječjeg vrtića.

Članak 21.

Ovaj Etički Kodeks stupa na snagu osmoga dana od dana objave na oglasnoj ploči Dječjeg vrtića.

Ravnateljica Predsjednica Upravnog vijeća

Mara Barić Tanja Vujasinović

\_\_\_----------------------- ---------------------------------

Ovaj Etički kodeks objavljen je na oglasnoj ploči Dječjeg vrtića dana 28. svibnja 2019. godine, a stupa na snagu dana 05. lipnja 2019. godine.

Ravnateljica

Mara Barić

----------------------

Klasa: 011-03-01/19-01/10

Ur.broj: 2182/10-13/01-19-1

Knin, 27. svibnja 2019. godine